text:
456/2016. (XII. 22.) Korm. rendelete a Magyarország Kormánya és Ukrajna Kormánya közötti pénzügyi együttműködési keretprogram kialakításáról szóló megállapodás kihirdetéséről.
1. § A  Kormány e  rendelettel felhatalmazást ad a  Magyarország Kormánya és Ukrajna Kormánya közötti pénzügyi
együttműködési keretprogram kialakításáról szóló megállapodás (a  továbbiakban: Megállapodás) kötelező
hatályának elismerésére.
2. § A Kormány a Megállapodást e rendelettel kihirdeti.
3. § A Megállapodás hiteles angol nyelvű szövege és annak hivatalos magyar nyelvű fordítása a következő:
„MEGÁLLAPODÁS A MAGYARORSZÁG KORMÁNYA ÉS UKRAJNA KORMÁNYA KÖZÖTTI PÉNZÜGYI
EGYÜTTMŰKÖDÉSI KERETPROGRAM KIALAKÍTÁSÁRÓL
Magyarország Kormánya és Ukrajna Kormánya (a  továbbiakban: Szerződő Felek) a  gazdasági kapcsolatok
kölcsönösen előnyös bővítése és a  pénzügyi együttműködés fejlesztésének elősegítése érdekében a  következő
megállapodást kötik:
1. cikk
Meghatározások
Jelen Megállapodás alkalmazásában:
a) kötött segélyhitel: olyan kamattámogatás és hitelbiztosítási díjkedvezmény útján állami támogatásban
részesülő, Magyarországról származó áruk, munkák, szolgáltatások beszerzéséhez kötött exporthitel,
amelyben a kedvezményezettség mértéke legalább 35%;
b) kedvezményezettség mértéke: a kötött segélyhitel névértéke és a hitelfelvevő által a jövőbeni adósságszolgálat
diszkontált jelenértéke közötti különbség, a kötött segélyhitel névértékének százalékában kifejezve;
c) adományelem: kamattámogatás és hitelbiztosítási díjkedvezmény, amelyek csökkentik a  hitelfelvétel
költségét a hiteladós számára;
d) OECD Megállapodás: a  hivatalosan támogatott exporthitelekről szóló OECD megállapodás című
dokumentumának jelen Megállapodás hatálybalépésekor hatályos változata;
e) magyar exportőr: Magyarországon bejegyzett és a  jelen Megállapodás keretei között a  projekt
megvalósítására vonatkozó eljárás szerint kiválasztott jogi személy;
f ) hitel kezdőnapja: az  OECD Megállapodás XIV. sz.  melléklete m)  pontjának definíciós listája szerint
meghatározandó;
g) DDR: a kötött segélyhitel kedvezményezettségi szintjének kiszámításához alkalmazott diszkont ráta, az OECD
Megállapodás meghatározása szerint;
h) ODA: Hivatalos Fejlesztési Segítségnyújtás;
i) OECD: Gazdasági Együttműködési és Fejlesztési Szervezet;
j) Ukrajna: Ukrajna, az Ukrán Miniszteri Kabinet utasításai szerint eljáró ukrán pénzügyminiszter által képviselve;
k) projekt: bármely, jelen Megállapodás 1. mellékletében meghatározott projekt.
2. cikk
A kötött segélyhitel keretprogram létrehozása
Magyarország Kormánya nemzetközi fejlesztési együttműködési politikájával összhangban, a Magyar Export-Import
Bank Zrt. (a továbbiakban: Eximbank) által a  jelen Megállapodásban rögzített keretfeltételekkel folyósítható kötött
segélyhitelekhez (a továbbiakban: kötött segélyhitelkeret) kapcsolódóan vissza nem térítendő kamattámogatást és
hitelbiztosítási díjkedvezményt ajánl fel Ukrajna kiemelt jelentőségű fejlesztési céljainak finanszírozásához.
Ukrajna Kormánya a kötött segélyhitelkeretet elfogadja, és – belső jogrendjének és nemzetközi kötelezettségeinek
megfelelően eljárva – a jelen kötött segélyhitel keretprogram megvalósulását támogatja.
Ukrajna Kormánya megerősíti szándékát arra nézve, hogy a  kötött segélyhitelkeretet az  OECD Megállapodásnak
megfelelően használja fel és biztosítja, hogy a  hitelügylet résztvevői nyilatkozattal erősítik meg, hogy az  OECD
„Vesztegetésekről és az  államilag támogatott exporthitelekről” szóló cselekvési nyilatkozatában foglaltaknak
megfelelően járnak el.
3. cikk
A kötött segélyhitelkeret összege és pénzügyi feltételei
A Megállapodás keretei között szereplő projektek finanszírozására szolgáló kötött segélyhitelkeret összértéke
legfeljebb 50 millió EUR (azaz ötven millió euró). A  végleges kötelezettség az  Ukrajna és az  Eximbank között
megkötésre kerülő egyedi hitelszerződések alapján keletkezik a  jelen Megállapodás 6.  cikkében meghatározottak
szerint.
A kötött segélyhitelkeretből folyósítható hitel kedvezményezettségének mértéke nem lehet kevesebb, mint
35%, összhangban az OECD Megállapodással.
A kötött segélyhitelkeretből folyósított hitelek futamideje nem haladhatja meg a tizennyolc és fél (18,5) évet, amely
időtartam másfél (1,5) év türelmi időt és tizenhét (17) év törlesztési időszakot foglal magába.
Az első törlesztőrészlet az  OECD Megállapodás feltételeivel összhangban a  hitel kezdőnapját követő tizennyolc
(18) hónap múlva esedékes. Az éves kamat nulla (0)%.
A kötött segélyhitelkeretből folyósított hitelekhez a  folyósítási időszak az  egyedi hitelszerződésekben kerül
rögzítésre, az adott projekttől függően. Az egyes hitelek folyósítási időszaka nem haladhatja meg az öt (5) évet.
A kötött segélyhitelkeretből folyósított hitelre az  egyedi hitelszerződésben rögzített mértékű kockázati felár
kerül felszámításra az  OECD Megállapodásban foglaltakkal összhangban, amely adomány elem formájában kerül
elszámolásra a kötött segélyhitel részeként.
4. cikk
A kötött segélyhitelkeret felhasználása
Magyarország Kormánya a Megállapodásról, továbbá minden, a kötött segélyhitelkeretből finanszírozott projektről
és szerződésről az  OECD Megállapodásban meghatározott eljárások szerint értesíti az  OECD-t. Az  OECD által
a  projektek és szerződések OECD Megállapodással való összhangjával kapcsolatban emelt bármely kifogás
esetén az  ilyen szerződés a  kötött segélyhitelkeretből akkor sem kerül finanszírozásra, ha a  projektekhez tartozó
szerződéseket a Szerződő Felek a jelen Megállapodás 5. cikkének megfelelően elfogadták.
A Szerződő Felek megállapodnak abban, hogy Ukrajna Kormánya a  kötött segélyhitelkeretet a  Megállapodás
elválaszthatatlan részét képező 1. számú mellékletben szereplő prioritást élvező projektek megvalósítására
fordítja és ezek önálló szerződések alapján kerülnek finanszírozásra, amely szerződéseket a  magyar exportőr és
az Ukrajnában bejegyzett jogi személyek kötnek meg (továbbiakban: Szerződés).
A kötött segélyhitelkeret a Szerződés értékének 100%-áig történő finanszírozásával, áruk, munkák és szolgáltatások
Magyarországról Ukrajnába történő beszerzésére kerül felhasználásra.
Minden árat, amelyet a világpiaci árak szerint rögzítettek, valamint a Szerződések értékét euróban kell denominálni.
A segélyhitelkeretből megvalósuló finanszírozás idegen tartalomra akkor terjedhet ki, ha a  magyar eredetű áruk,
munkák és szolgáltatások értéke egy Szerződésen belül nem kevesebb, mint a Szerződés értékének 50 (ötven) %-a.
A Szerződő Felek részletes igazolást kérhetnek az exportőrtől ezen előírás teljesítéséről.
Egyetlen Magyarországról Ukrajnába exportált árut sem lehet tovább exportálni harmadik országba Magyarország
Külgazdasági és Külügyminisztériumának írásos engedélye nélkül.
Ukrajna Kormánya vagy az 1. számú Mellékletben meghatározott prioritást élvező projektek megvalósítására általa
kijelölt szerv – a jogszabályokkal összhangban, az általánosan elfogadott elveknek és közbeszerzési joggyakorlatnak
és az ukrán közbeszerzési eljárásoknak megfelelően eljárva – döntéséről tájékoztatja Magyarország Külgazdasági és
Külügyminisztériumát.
5. cikk
Befogadási eljárás
A Megállapodás alapján a  hitelkeretből finanszírozandó projektek befogadásához a  Szerződő Felek a  következő
eljárást követik:
a) A  magyar exportőr és az  Ukrajnában bejegyzett jogi személy a  2015. december 25-én elfogadott
közbeszerzésekről szóló 922-VIII. számú ukrán törvényben foglalt közbeszerzési eljárás szerint megköti
a Szerződést.
b) Az Ukrajna Kormánya által kijelölt központi végrehajtó szerv a Szerződés jóváhagyásáról legfeljebb 30 napon
belül írásban tájékoztatja Magyarország Külgazdasági és Külügyminisztériumát, az  Eximbankot és Ukrajna
Pénzügyminisztériumát.
c) Abban az  esetben, ha a  magyar fél egyetért, Magyarország Külgazdasági és Külügyminisztériuma
a  Szerződés megerősítéséről legfeljebb 30 napon belül írásban tájékoztatja az  Eximbankot és Ukrajna
Pénzügyminisztériumát.
d) Ezt követően az  Eximbank írásban tájékoztatja Magyarország Külgazdasági és Külügyminisztériumát
és Ukrajna Pénzügyminisztériumát az  Ukrajna Kormánya által kijelölt központi végrehajtó szerv által
jóváhagyott Szerződés alapján az  egyedi hitelszerződésről szóló tárgyalások megkezdéséről. Az  egyedi
hitelszerződéseknek jelen Megállapodás lejárta előtt hatályba kell lépniük.
6. cikk
A kedvezményes hitelek folyósítása
A Szerződő Felek által befogadott projektek finanszírozására nyújtott kötött segélyhitelek részletes feltételeit
egyrészről Ukrajna, másrészről az Eximbank mint hitelnyújtó között megkötendő egyedi hitelszerződések rögzítik.
Az Eximbank saját forrásai terhére a Megállapodásban megállapított hitelkeret összegéig kedvezményes hitelt nyújt
az  elfogadott projektek megvalósítására. A  finanszírozás mértéke a  jóváhagyott szerződés értékének legfeljebb
100%-a.
A Megállapodás tárgyát képező Szerződés minimális értéke 1 millió euró, azaz egy millió euró.
A kötött segélyhitelek kereskedelmi és politikai kockázatait a  Magyar Exporthitel Biztosító Zrt. (a  továbbiakban:
MEHIB) biztosítja.
Az Eximbank és a  MEHIB a  nemzetközi kötelezettségek szerint előzetesen bejelenti az  egyedi projektekhez
kapcsolódó segélyhitel nyújtásának szándékát. A  jóváhagyási folyamat sikeres lezárása után az  Eximbank
tájékoztatja az importőrt/vevőt és az exportőrt, valamint a Szerződő Feleket.
Az Eximbank és a MEHIB a hatályos magyar jogszabályokban rögzített feltételek mellett hitelbiztosítási szerződést
kötnek.
7. cikk
Adók, költségek
Bármely, a  Megállapodás alapján kötött szerződések végrehajtásával összefüggésben fizetendő adót, vámot,
járulékot és más közterhet a  Szerződő Felek – az  alkalmazandó jog szerint – saját pénzügyi forrásaikból fizetik.
A  félreértések elkerülése érdekében, a  kötött segélyhitelkeret nem kerül felhasználásra adók, vámok, járulékok és
más közterhek finanszírozására és/vagy fizetésére Ukrajnában.
Az egyedi hitelszerződések során felmerülő költségeket a hitelszerződés részes felei saját országukban fizetik meg,
és e költségek nem terhelhetők az egyedi kötött segélyhitelre.
A kölcsön és a kamat törlesztésekor a kifizetendő összegek nem csökkenthetők az Ukrajnában alkalmazott adó vagy
egyéb fizetési kötelezettség miatt felmerülő összeggel.
Amennyiben szükséges, Ukrajna Kormánya biztosítja a  projekt elkezdéséhez és megvalósításához szükséges
engedélyeket az egyedi hitelszerződés megkötéséig.
8. cikk
Jogviták
A Szerződő Felek a  Megállapodás értelmezése vagy alkalmazása kapcsán felmerülő vitákat közvetlen tárgyalások
útján rendezik.
A Szerződő Felek az egyedi hitelszerződés keretében határozzák meg a vitarendezés szabályait.
Az egyedi hitelszerződésekre Magyarország joga az irányadó.
9. cikk
Záró rendelkezések
a) A  Szerződő Felek diplomáciai úton, írásban értesítik egymást arról, hogy a  jelen Megállapodás
hatálybalépéséhez szükséges belső jogi követelményeknek eleget tettek. Jelen Megállapodás az erről szóló
későbbi jegyzék kézhezvételét követő 30. (harmincadik) napon lép hatályba.
b) Jelen Megállapodás a  hatálybalépésétől számított két (2) évig hatályos és automatikusan egy (1) évvel
meghosszabbodik, hacsak az  egyik fél a  lejárat előtt legalább három (3) hónappal korábban nem értesíti
írásban a másik felet arról, hogy a Megállapodás felmondásáról döntött.
c) Jelen Megállapodás rendelkezéseit hatályának lejárta után is alkalmazni kell azokra a befogadott projektekre,
amelyek finanszírozása a  jelen Megállapodás szerint megkötött egyedi hitelszerződések alapján valósulnak
meg.
d) Jelen Megállapodás a  Szerződő Felek döntése alapján, diplomáciai úton írásban felmondható. Ebben
az  esetben jelen Megállapodás a  felmondásáról szóló értesítésnek a  másik Szerződő Fél által történt
kézhezvételét követő 60. (hatvanadik) napon hatályát veszti.
e) A  Szerződő Felek jelen Megállapodást kölcsönös egyetértésben, írásban, jelen Megállapodás
elválaszthatatlan részét képező önálló jegyzőkönyv formájában módosíthatják, amely a  jelen
Megállapodásban szereplő feltételek szerint lép hatályba.
Készült Budapesten, 2016. év november hónap 24. napján, angol és ukrán nyelven, két eredeti példányban, mindkét
nyelvű szöveg egyformán hiteles. Az esetleges eltérő értelmezésből fakadó viták rendezése esetén az angol nyelvű
változat az irányadó.
Magyarország Ukrajna
 Kormánya részéről Kormánya részéről 1. SZÁMÚ MELLÉKLET
A FINANSZÍROZÁS KIEMELT TERÜLETEI A MAGYARORSZÁG KORMÁNYA ÉS UKRAJNA KORMÁNYA
KÖZÖTTI PÉNZÜGYI EGYÜTTMŰKÖDÉSI KERETPROGRAM KIALAKÍTÁSÁRÓL SZÓLÓ MEGÁLLAPODÁS
VÉGREHAJTÁSA SORÁN
A Megállapodás keretei közötti finanszírozás szempontjából kiemelt projektek:
 1. Beregszászt és Asztélyt elkerülő út (útépítés)
 2. Tiszapéterfalva – Nagypalád határátkelőhely (teljes felújítás)
 3. M-24 jelű út Munkács – Beregszász (részleges felújítás)
A Szerződő Felek további, az  alább felsoroltakhoz hasonló projekteket határozhatnak meg és hagyhatnak jóvá
a Megállapodásban foglalt kötött segélyhitelkeret erejéig:
− M-23 jelű út Beregszász – Nagyszőlős – Felsőveresmart (részleges felújítás)
− M-26 jelű út Tiszaújlak határátkelő – Tiszaújlak – Nevetlenfalu – Diakovo határátkelő (részleges felújítás)
− M-08 jelű út Ungvár elkerülő – Ungvár határátkelő (teljes felújítás)”
4. § (1) Ez a rendelet – a (2) bekezdésben meghatározott kivétellel – a kihirdetését követő napon lép hatályba.
 (2) A 2. § és a 3. § a Megállapodás 9. cikk a) pontjában meghatározott időpontban lép hatályba.
 (3) A Megállapodás, valamint a 2. § és a 3. § hatálybalépésének naptári napját a külpolitikáért felelős miniszter – annak
ismertté válását követően – a Magyar Közlönyben haladéktalanul közzétett közleményével állapítja meg.
 (4) E rendelet végrehajtásához szükséges intézkedésekről a külgazdaságért felelős miniszter gondoskodik.
Orbán Viktor s. k.,
 miniszterelnök


type: legislation

jurisdiction: Hungary

text:
307/2011. (XI. 24.) KE határozata kitüntetés viselésének engedélyezéséről.
A külügyminiszter előterjesztésére a Magyar Köztársaság kitüntetéseiről szóló 1991. évi XXXI. törvény 2. §
(3) bekezdésében kapott felhatalmazás alapján engedélyezem a XVI. Benedek pápa által Varga Zoltán úr részére
adományozott „Nagy Szent Gergely Pápai Lovagrend Parancsnoki Keresztje a csillaggal” kitüntetés, valamint
Fra' Matthew Festing, a Szuverén Máltai Lovagrend nagymestere által adományozott „Pro Merito Melitensi Érdemrend
Főtiszti Keresztje” kitüntetés viselését. Budapest, 2011. október 24.
Schmitt Pál s. k.,
köztársasági elnök